By isiyakumuhammed@dailytrust.com | Publish Date: Jul 3 2018 9:53AM
Daruruwan lauyoyi ne a Jihar Kuros Ribas a karkashin kungiyar Law Officers Association of Nigeria (LOAN) suka yi zanga-zangar lumana saboda yadda albashinsu ya yi karanci matuka.
Lauyoyin sun zargi Kwamishinan Shari’ar jihar, Mista Joe Abang da yin zagon kasa a kan duk kokarin da suke yin a ganin an daidaita lamarin.
A cewarsu, “ mun shirya wannan zanga-zangar ce saboda mu nana rashin dadinmu bisa yadda ake biyanmu kudadenmu.
“Gwamnan ya zo Ma’aikatar Shara’a a wani lokaci a watan Mayu domin kaddamar da dakin karatunmu, inda ya amince a daidata tsakanin Lauyoyi da Ma’aikatan Majistare sannan kuma a dauki sabbin lauyoyi, amma har yanzu shiru kake ji,” inji su.
Da yake mayar da martani, Abang, ya ce lamarin yana wajen Shugaban Ma’aikatan jihar Barrista Ekpenyong Henshaw da kuma babban akantan jihar, sannan ya nanata cewa idan har lauyoyi suka shiga yajin aiki, ita ma gwamnati na da damar yin amfani da ka’idar idan ba ka yi aiki ba, ba za a biya ka ba.
A wana bangaren kuma, Gwamnan Jihar na riko, Farfesa Iyara Esu ya bukaci lauyoyin da su dawo abkin aikinsu, sannan ya yi alkawarin za a duba kokensu.